ليا صاحبتي بقالها سنين بتتعرض لابتلاءات كتير ومتتالية فهي إيمانها ضعف وأحيانا بتقول كلام لا يجوز زي مثلا (ربنا نسيني وكان بيخلقتي ليه لما هينساني، وليه فيه ناس وحشين وعايشين كويس وهكذا) ومؤخرا بقت بتشتم في السلفية، أنا بحاول أصبرها بس مش عارفة هل كلامها دة مُخرج من الملة وللا حكمه إيه؟ وازاي اتعامل؟
آه مخرج من الملة. شعورك نبيل جدًا ، وخوفك عليها هو خوف الأنبياء ، فهنيئًا لك الثواب العظيم. الأول : تدعيمها النفسي مهم ، يعني حاولي دايمًا تخرجيها من حالتها النفسية السيئة ، وساعديها في كده.  التاني : وأنت بتكلميها ركزي معاها على النعم اللي هي فيها ، زي أنها عندها عينين ماشاء الله رائعتين ، هل بقى ربنا كان ناسيها لما وهبها عينين بلا ثمن؟  عندها صديقة زيك بتخاف على آخرتها ، هل لما ربنا رزقها بكده كان ناسيها؟  وهكذا ، افضل كلميها عن النعم اللي هي فيه ، وقد إيه هي قد تكون مكلفة جدًا لو دفعت ثمنها بالفعل ، بينما الله من كرمه أعطاها بلا سؤال أصلًأ.  الثالث : كلميها عن البلاء ، جيبي قصص الأنبياء ، أيوب ، وزكريا ويحيى وعيسى ،وإبراهيم ويوسف ومحمد عليهم الصلاة والسلام ، وقولي لها : دول أقرب ناس لربنا في الدنيا كلها ، في كل من خلق ، دول أفضل من خلق ، شوفي بقى ربنا كان بيبتليهم إزاي؟  يعني مش معنى وجود البلاء أن ربنا ناسيكي بالعكس ، هو ربنا كان ناسي الأنبياء.  واسمعي معاها سورة يوسف ، وتفسيرها.  رابعًا : أنت انتوي ، الموضوع دا فيه ثواب هائل عظيم ، ولأن يهدي الله بك رجلًا واحدًا خير لك من حمر النعم ، فافهمي دا كويس ، وحسيه بقلبك عشان الكلام يطلع من قلبك ، وعشان تعرفي أن بذلك الجهد والوقت في هذا الموضوع مجدي جدًا ومهم. وربنا يوفقك ويعينك في التعامل معاها ، ويجعل هدايتها على يدك.